वीडियो बनाने के लिए घर छोड़ा, झूठ बोला, दूध-ब्रेड खाकर गुजारे दिन, तब बनी स्टार
मैं काजल चौहान वीडियो क्रिएटर हूं। मैं अपने गांव में स्टार थी। लेकिन शहर पहुंची तो फेलियर का ठप्पा लग गया। आज के ये मैं हूं में आप जानेंगे मेरी फेलियर से सफल होने की कहानी…  
मैं काजल चौहान वीडियो क्रिएटर हूं। बचपन कानपुर के एक ऐसे गांव में बीता, जहां बिजली और बेसिक सुविधाएं नहीं थी। हिंदी मीडियम से पढ़ाई हुई। मैं गांव में स्कूल टॉपर रही। गाना बढ़िया गाती तो नवरात्र में मुझे गाने के लिए बुलाया जाता। मैं अपने गांव में स्टार थी। लेकिन शहर पहुंची तो फेलियर का ठप्पा लग गया। आज के ये मैं हूं में आप जानेंगे मेरी फेलियर से सफल होने की कहानी…
गांव की स्टार, शहर पहुंच कहलाई फेलियर 
मेरे दादा जल विभाग में नौकरी करते थे। उनकी मृत्यु के बाद मेरी फैमिली गांव से थोड़ी बेहतर जगह आ गई, जिसे शहर कह सकते हैं। गांव की पढ़ाई और शहर की पढ़ाई में बहुत अंतर था। शहर के स्कूल में कई कोशिशों के बाद भी एडमिशन नहीं मिला। फिर पापा ने एक हिंदी मीडियम स्कूल में ही नाम लिखा दिया। लेकिन वहां मुझे कुछ समझ नहीं आता था। बोलचाल में भी गांव वाला ही तौर-तरीका था। इसलिए शहर में मेरे लिए रहना मुश्किल हो गया। क्लास के हर एग्जाम में फेल होने लगी। बारहवीं तक की पढ़ाई हिंदी मीडियम से ही की। ‘इसे कुछ नहीं आता है, ऐसा माहौल मेरे लिए बन गया।’
बीटेक सुनने में कूल लगा तो एडमिशमन ले लिया
बारहवीं जैसे-तैसे पास कर कर तो ली लेकिन जीवन में क्या करना है मुझे नहीं पता था। आस-पड़ोस के लोगों ने घरवालों काे सलाह दी कि बीटेक करा दो तो तय हुआ कि यही कर लेते हैं। सुनने में बीटेक कूल लग रहा था। हां, कुछ समय तक हीरोइन बनने का चस्का रहा क्योंकि दूर की एक दीदी ने कहा दिया था कि मैं दिखने में सुंदर हूं। फिर क्या मैं जोधा-अकबर सीरियल देखकर एक्टिंग करने की कोशिश करती लेकिन एक साल में ही एक्टिंग का भूत भी उतर गया।
हिंदी मीडियम की लड़की अंग्रेजी के चक्कर में पिस गई 
सबके कहने पर मैंने कानपुर के ही एक कॉलेज में बीटेक में एडमिशन ले लिया। जब कॉलेज पहुंची तो पढ़ाई मेरे सिर के ऊपर से गुजर गई। कॉलेज में सबकुछ इंग्लिश में पढ़ाया जाता था। फर्स्ट सेमेस्टर के एग्जाम के 3 पेपर में फेल हो गई। सेकेंड सेमेस्टर का पेपर हुआ तो चार और पेपरों में फेल हो गई। इस तरह से 7 पेपर में क्लियर करने के लिए पीठ पर सवार हो गए। मैं फेल हो गई और घर में किसी को पता नहीं था। मैंने घर में किसी को नहीं बताया क्योंकि सोचती थी कि कैरी ओवर एग्जाम में सारे बैक पेपर एक ही सीटिंग में निकाल लूंगी। लेकिन कैरी ओवर एग्जाम के पहले ही पापा फीस जमा करने कॉलेज पहुंच गए और उन्हें पता चला कि मैं तो लगातार फेल होती रही हूं। कॉलेज में मेरा पापा से आमना-सामना हुआ तो मैं नजरें नहीं मिला पा रही थी। पापा ने सातों सब्जेक्ट का कैरी ओवर फीस भरा। कैरी ओवर में सारे बच्चे पास हो गए लेकिन मैं वहां भी फेल हो गई। पापा के लिए सदमे जैसा था। उस समय उन्होंने मुझसे कहा तुम्हें बिल्कुल कुछ नहीं आता क्या? कैसे बाकी बच्चे पास हो गए।
बीटेक में फेल हुई और बीबीए में टॉपर बनकर निकली
मेरी हालत देखते हुए एक मैम ने मुझे सलाह दी कि उसी कॉलेज में बीबीए में एडमिशन ले लूं। मेरे लिए काफी शर्मनाक स्थिति थी। मुझे लग रहा था सबको पता है कि मैं फेल स्टूडेंट हूं। फ्रेशर भी जानते थे कि ये सीनियर। अब सेम कॉलेज में एडमिशन लेकर जूनियर के साथ बैठने का ख्याल मुझे डरा रहा था। लेकिन हिम्मत करके मैंने बीबीए में एडमिशन ले लिया। बीबीए में मैंने अच्छा किया।
मैं पहले और दूसरे सेमेस्टर की टॉपर रही। हालांकि, बहुत ताने सुुनने को मिलते। कोई कहता बीटेक न सही, बीबीए तो निकाल ही लेना। लेकिन इस बीच मैम मुझे समझाती और कहतीं कि तुम लोगों के लिए प्रेरणा हो। मुझे देखते हुए फेल छात्र उसी कॉलेज में एडमिशन लेकर दोबारा पढ़ना शुरू कर रहे थे। मैम की वजह से मुझमें थोड़ा आत्मविश्वास आने लगा और मेरे अंदर की क्रिएटिविटी भी बाहर आने लगी।
ऐसी नौकरी लगी कि अक्सर रूम रेंट देने के लिए पैसे नहीं होते
2018 में कॉलेज करने के बाद कैंपस सेलेक्शन में मुझे 12 हजार की नौकरी मिल गई। नौकरी के लिए लखनऊ जाना पड़ा। मैं वहां जाकर पीजी में रहने लगी। पहले महीने का रेंट तो पापा ने भर दिया था लेकिन उसके बाद दिक्कत हो गई।
मैं जिस कंपनी में काम कर रही थी, वो समय पर सैलरी ही नहीं देते। मेरी पहली सैलरी ही अटक गई। अब ऐसे में पीजी का मालिक हर दिन टोकता। मैं घर से पैसे मांग नहीं सकती थी क्योंकि मैं तो जॉब करने लगी थी। पीजी मालिक ने नाक में दम कर दिया था। तंग आकर मैं ऑफिस से शाम में पीजी न जाकर पार्क में बैठ जाती। मकान मालिक जब चला जाता फिर कमरे में घुसती। लेकिन ये ज्यादा दिन नहीं कर पाई और घर से पैसे मांगने ही पड़े। कंपनी का रवैया देखकर मैंने वो नौकरी छह महीने के अंदर छोड़ दी।
जॉब सेट हुई तो निजी जिंदगी में उथलपुथल मच गई
मेरी दीदी की शादी दिल्ली में हुई तो लखनऊ की जॉब छोड़ मैं भी दिल्ली आ गई। उनके घर रहकर जॉब ढूंढना शुरू किया। काफी मशक्कत से एक आईटी कंपनी में सेल्स एग्जीक्यूटिव की नौकरी मिल गई। मुझे शुरू से लिखने का शौक रहा है तो मैं ओपन माइक में पोएट्री करने लगी। तभी कोविड का दौर शुरू हुआ। कोविड के कारण वर्क फ्रॉम होम हो गया, सैलरी समय से आती थी। लेकिन मेरी निजी जिंदगी में कुछ ऐसा हुआ कि मुझे दिल्ली छोड़ना पड़ा। मैं घर चली गई। जब वहां पेरेंट्स को प्रॉब्लम पता चली तो बहुत क्लेश हुआ। पापा ने दो महीने मुझसे से बात नहीं की। घर से प्यार, केयर के बदले सिर्फ ताने मिले। 6-7 महीने बहुत परेशान रही। उस दौरान मैं अकेले ही अपनी दिक्कतों से जूझकर बाहर निकली।
सैनिटरी पैड पर वीडियो बनाया तो घरवालों ने खूब सुनाया
उस दौरान मैं सोशल मीडिया का ज्यादा इस्तेमाल करने लगी। फिर अचानक एक दिन सैनिटरी पैड पर मम्मियों के रिएक्शन का वीडियो बनाया और उसे सोशल मीडिया पर पोस्ट कर दिया। वो वीडियो काफी हिट हुआ। मैं और वीडियो बनाने लगी। चार महीने के अंदर ही मेरे डेढ़ लाख फालोवर्स हो गए थे।
वायरल होने लगी तो बात घर तक पहुंची और सबसे पहले मेरी बहन को पता चला कि मैं वीडियो बनाती हूं। सैनिटरी पैड वाले वीडियो के लिए उसने मुझे बहुत सुनाया कि ये क्या वीडियो है? तुम कैसी भाषा बोल रही? उसके बाद पापा और सारे रिश्तेदार भी इसमें शामिल हो गए। सबका रिएक्शन था कि तुम सरेआम ऐसी भाषा कैसे इस्तेमाल कर सकती हो। अच्छे घर की लड़कियां ये सब नहीं करती हैं। दिलचस्प बात ये है कि मैंने कुछ भी गलत शब्द नहीं इस्तेमाल किया था। बस सार्वजनिक तौर पर पैड और पीरियड पर बात कर रही थी।
काजल की स्टोरी में आगे पढ़ने से पहले इस पोल पर अपनी राय जाहिर करते चलिए...
घरवालों के दबाव में आकर वीडियो बनाना छोड़ा
घरवालों ने मुझे इतना सुनाया कि मैंने अपना सोशल मीडिया पेज डिएक्टिव कर दिया। जब मेरे दोस्तों को पता चला तो उन्होंने लगातार 15 दिन मुझे समझाया कि तुम अच्छा कर रही हो। वापस शुरू करो। घरवाले एक समय के बाद मान जाते हैं। हिम्मत करके मैंने दोबारा शुरू किया। दोबारा शुरू करने मैं समझ आया कि पेज डिएक्टिव करना मेरी बहुत बड़ी गलती थी। मैं लगातार वीडियो बनाकर डालती रही लेकिन मेरे पेज की रीच चली गई थी। वीडियो पर व्यूज ही नहीं आ रहे थे। मेरा कंटेंट चलता ही नहीं था। जब मैं पीक पर थी तब बहुत सारे लोग थे जो मुझे अपना आइडियल और इंस्पिरेशन बताते थे, वही लोग मुझे ताने देने लगे। कहते ‘तुक में हिट हो गई थी।’
भाइयों की मदद से पापा से छिपकर वीडियो बनाती थी
वीडियो फील्ड में आने के बाद मैंने जॉब छोड़ दी थी। मैं घर पर रहती और पापा से छिपकर वीडियो बनाती। पापा १० बजे ऑफिस जाते और दो बजे खाना खाने आते थे। मेरे पास शूट करने का वही एक वक्त होता था। मां को उतनी दिक्कत नहीं थी और भाइयों ने काफी सपोर्ट किया। जब मैं घर पर वीडियो बनाती तो मेरे दोनों भाई देखते कहीं पापा आ तो नहीं रहे हैं। उतने कम समय में मैं सिर्फ छोटे वीडियो बना पाती क्योंकि लंबे वीडियो शूट में टाइम लगता जो मेरे पास नहीं था। फिर कुछ दिन मैंने अपनी एक दोस्त के घर जाकर वीडियो बनाना शुरू किया लेकिन वहां भी उसके घरवालों को मेरे काम से दिक्कत होने लगी। उन लोगों कुछ कहा तो नहीं लेकिन मैं उनके हावभाव से समझ गई और जाना बंद कर दिया।
वीडियो बनाने के लिए घरवालों से झूठ बोलकर घर छोड़ा
मैंने अपनी सिचुएशन को अपने दोस्तों को बताया तो उन्होंने मुझे सलाह दी कि घर छोड़ बाहर निकलना होगा। जॉब शुरू करनी होगी और फिर वीडियो पर फोकस करना होगा। मेरी एक दोस्त जॉब के लिए चंडीगढ़ जा रही थी तो मैं भी घर में जॉब का झूठ बोलकर चंडीगढ़ चली गई। मैंने सोचा था कि वहां जाकर कोई वर्क फ्रॉम होम करूंगी और वीडियो बनाऊंगी।
तमाम कोशिशों के बावजूद भी जॉब नहीं मिली। ऐसे में मेरी वो दोस्त ही मेरा रूम रेंट और खाने-पीने की जिम्मेदारी उठा रही थी। मेरे पास जीरो इनकम और बैलेंस था। वीडियो से कमाई हो नहीं रही थी। दो-तीन महीने तो ठीक चला उसके बाद उसके घरवालों को दिक्कत होने लगी। उसी बीच मेरी वो दोस्त कुछ दिन के लिए अपने घर चली गई। उस समय मेरी लिए नौबत ऐसी हो गई कि खाने के भी पैसे नहीं होते थे। मैंने कई-कई दिन सिर्फ दूध-ब्रेड खाकर गुजारे। कभी किसी दोस्त से मांगा तो हजार भेज दिए तो उससे काम चलाया। घर से मांग नहीं सकती थी।
वापस सफलता पाने के लिए दो साल तक करती रही मेहनत
फिर एक समय के बाद लगा ऐसे तो नहीं चल सकता। तभी मेरे यूट्यूब से पहली कमाई के १२ हजार रुपए आए और पीएफ का कुछ पैसा मिला। दोनों लेकर मैं वापस दिल्ली चली गई। दिल्ली आकर कंटेंट से जुड़ी नौकरी के लिए मैं हर कंपनी को मेल करती। हर बार की तरह इस बार भी जॉब को लेकर मुश्किलें झेलीं। फिर कोलकाता की कंपनी में वर्क फ्रॉम होम पर कंटेंट राइटर की जॉब मिल गई। इसी बीच मुझे कंटेंट से जुड़ा एक कॉट्रैक्ट भी मिल गया।
लेकिन इतनी मेहनत के बाद भी मेरे पेज पर व्यूज नहीं आ रहे थे। अपने वीडियो तक लोगों को लाने में मुझे डेढ़ साल लग गए। मुझे 500 से डेढ़ लाख फॉलोवर्स होने में समय नहीं लगे लेकिन डेढ़ लाख से आगे बढ़ने में मुझे दो साल का समय लग गया। लेकिन अब मैं कह सकती हूं कि मैं सफल डिजिटल क्रिएटर हूं। आज मैं सास-बहू, नौकरी और झेमेले, शादी, रिश्तेदार और उनके ताने के अलावा अलग-अलग मुद्दों पर वीडियो बनाती हूं, जिसे लोग बहुत पसंद करते हैं।
मैं परिस्थितियों को सामाजिक और महिला की नजर से देखती हूं। हम औरतों की जिंदगी में क्या कुछ आए दिन घटता है, हमें कहां-कहां जवाब देना होता है, महिलाएं किन-किन हालातों से गुजरती हैं, मेरे सभी वीडियो मेरे फॉलोवर्स को समाज का आइना दिखाती हैं और मुझे पॉपलुर बनाती हैं।